Sjálfsbjargarheimilið 30 ára
Í dag eru liðin þrjátíu ár síðan fyrstu íbúar Sjálfsbjargarheimilisins við Hátún fluttu inn. Þar með lauk langri baráttu Sjálfsbjargar fyrir húsnæði fyrir félagsmenn sína. Umræður um byggingu vinnu- og dvalarheimilis fyrir fatlaða hófust þegar á stofnþingi Sjálfsbjargar árið 1959. Á þeim tíma var sérsniðið hús fyrir fólk í hjólastól óþekkt hugtak á Íslandi. Fyrsta skóflustungan að húsinu við Hátún 12 var tekin árið 1966, og húsið vígt árið 1973. Alla tíð síðan þá hefur þjónusta í húsinu verið aukin og hún bætt. Nú er rými fyrir 39 íbúa á heimilinu.
Fjölbreytt og mikilvæg starfsemi Starfsemin í húsinu er margþætt. Þar er heimili fyrir hreyfihamlaða, sem þarfnast aðstoðar og stuðnings við athafnir daglegs lífs. Í þjónustumiðstöð, sem er veitt forstaða af iðjuþjálfum, er sinnt fjölbreyttri stuðningsþjónustu í vernduðu umhverfi. Þangað koma í viku hverri um 70 einstaklingar. Endurhæfingaríbúð er í húsinu fyrir hreyfihamlað fólk sem vill búa sig undir að lifa sjálfstæðara lífi. Sömuleiðis eru herbergi fyrir skammtímadvöl, sem er mjög mikilvæg og mikið notuð. Einnig er mötuneyti og sundlaug rekin á vegum Sjálfsbjargarheimilisins.
Mikil þróun undanfarin ár Guðrún Erla Gunnarsdóttir, hjúkrunarforstjóri Sjálfsbjargarheimilisins, segir mikla breytingu hafa átt sér stað síðastliðin tíu ár á starfi heimilisins. "Afrakstur hugmyndavinnu starfsmanna leiddi til aukins sjálfstæðis íbúa, aukinnar ábyrgðar starfsmanna og ríkari starfsgleði fyrir vikið. Mjög virkri starfsmannastefnu hefur verið fylgt, og eigum við marga starfsmenn með langan starfsaldur. Við ákváðum einnig að starfsmenn klæddust ekki einkennisbúningum. Hver íbúi heimilisins hefur tiltekinn starfsmann sem sinn tengilið, og hefur það bætt samskipti og tengsl. Við störfum á jafnréttisgrunni og höfum sjö manna nefnd starfsmanna, íbúa og yfirmanna sem tekur sameiginlegar ákvarðanir um allt sem betur má fara. Við erum einnig í nánu samstarfi við kollega okkar í Danmörku og þiggjum þaðan hugmyndir."
Ný íbúð með auknu rými "Í tilefni af 30 ára afmælinu fórum við út í nýtt tilraunaverkefni, einstaklingsíbúð sem er mynduð úr tveimur eldri herbergjum. Markmið þessarar tilraunar eru tvö. Í fyrsta lagi að auka lífsgæði íbúans og athafnarými, íbúinn flyst úr 12,5 ferm. herbergi í stórt herbergi með sérsalerni, sem skiptir mjög miklu máli. Í öðru lagi tekur samningurinn mið af því að sinna einstaklingsbundnum þörfum íbúans. Allir íbúar heimilisins mega sækja um að flytjast í stóra herbergið, en það er ljóst að þörfin er mikil fyrir fleiri herbergi af þessu tagi, enn er mikið verk að vinna. Von okkar er sú að hægt verði að breyta fleiri herbergjum í húsinu sem allra fyrst og auka persónulegt rými hvers og eins. Þörfin fyrir sérhannað húsnæði fyrir fatlaða er mjög mikil, og er draumur minn að í nýjum íbúðarhverfum verði byggð hús fyrir fatlaða til sjálfstæðrar búsetu."
Fjölbreytt afmælishátíð Í tilefni tímamótanna standa íbúar, stjórn og starfsmenn fyrir afmælishátíð í garðinum við Sjálfsbjargarhúsið sunnanvert í dag, föstudaginn 4. júlí, frá kl. 14 til kl. 17. Þar verða flutt ávörp og skemmtidagskrá; m.a. verður ljóð eftir Helga Seljan, ort í tilefni dagsins, frumflutt. Að dagskrá lokinni verður opið hús. Nýja herbergið verður til sýnis og verður saga heimilisins flutt í myndmáli. Þá munu listamenn meðal íbúa heimilisins sýna verk sín.
Í dag eru liðin þrjátíu ár síðan fyrstu íbúar Sjálfsbjargarheimilisins við Hátún fluttu inn.
Þar með lauk langri baráttu Sjálfsbjargar fyrir húsnæði fyrir félagsmenn sína.
Umræður um byggingu vinnu- og dvalarheimilis fyrir fatlaða hófust þegar á stofnþingi Sjálfsbjargar árið 1959.
Mikil þróun undanfarin ár Guðrún Erla Gunnarsdóttir, hjúkrunarforstjóri Sjálfsbjargarheimilisins, segir mikla breytingu hafa átt sér stað síðastliðin tíu ár á starfi heimilisins.
Fjölbreytt afmælishátíð Í tilefni tímamótanna standa íbúar, stjórn og starfsmenn fyrir afmælishátíð í garðinum við Sjálfsbjargarhúsið sunnanvert í dag, föstudaginn 4. júlí, frá kl. 14 til kl. 17.
Þar verða flutt ávörp og skemmtidagskrá; m.a. verður ljóð eftir Helga Seljan, ort í tilefni dagsins, frumflutt.